Parque Memento

O parque Memento (en hongaro Szoborpark Múzeum) ye un museu a l'aire libre situato en Budapest, capital d'Hongría, adedicato a estatuas molimentals d'o periodo comunista en Hongría (1949–1989). Bi ha estatas de Lenin, Marx y Engels, y de cuantos liders comunistas hongaros. O parque fue disenyato por l'arquitecto hongaro Ákos Eleőd, qui ganó una competición publica feita por l'Asamblea Cheneral de Budapest (Fővárosi Közgyűlés) en 1991. Seguntes parolas de l'arquitecto: "Iste parque ye sobre a dictadura. Y a la vegada, porque s'ha charrato d'él, s'ha descrito y s'ha construyito, iste parque tamién ye sobre a democracia. Dimpués de tot, nomás a democracia mos da a oportunidat de pensar librement sobre a dictadura." Historia Dimpués d'a caita d'o rechimen comunista en Hongría en 1989, muitas d'as estatuas y molimentos que bi heba s'espaldoron ascape. Istas forman l'alazet de l'actual colección d'estatuas d'o parque. O 29 de chunio de 1993, en o segundo cabo d'anyo d'a retirada d'as tropas sovieticas de territorio hongaro, s'ubrió a o publico o museu. L'anyo 2006 estió un capitol important en a historia d'o parque Memento. Una copia a grandaria real de l'antigo molimento a Stalin de Budapest se construyió en o parque, con os piez tallatos dencima d'un pedestal. Manimenos no ye una copia exacta de l'orichinal, sino una recreyación artistica obra de Ákos Eleőd. En 2007 s'ubre una nueva sala d'exposicions y un chicot cine en o parque. S'organiza a exposición “As botas de Stalin” en a que s'amostran a historia d'a revolución de 1956 y os cambios politicos d'o periodo 1989-1990, tot con cartels en hongaro y en anglés. En o cine s'emite a cinta A vida d'un achent, u documental sobre os metodos que emplegaba a policía secreta, dirichita por Gábor Zsigmond Papp. A cinta envluye tamién subtitols en anglés. Esculturas, molimentos y placas A paret dezaga d'as escenas O desfile sin de fin d'a liberación O desfile sin de fin de personalidaz d'o movimiento obrero O paseyo sin de fin d'os conceptos d'o movimiento obrero Eventos O parque Memento ye, amás d'una atracción turistica, un puesto a on se troban a cultura y a educación, acullindo a sobén prochectos artisticos, festivals y atros eventos publicos y profesionals. Ye seu de cuantos festivals de cine, festivals retro y atros muitos programas culturals. Ta os vesitants mas chóvens se i troba un museu educacional que aduya a os estudiants a procesar y aprender o que han puesto conoixer en o parque. O parque ye un puesto prou popular ta os turistas. Ye ubierto toz os días de 10 d'o maitin dica a boca de nueit. Se i puet plegar por transporte publico u dreitament con un autobus. Referencias Vinclos externos Se veigan as imáchens de Commons sobre o parque Memento. (hu) Pachina oficial d'o parque Memento (en) A Sentence on Tyranny - Photographic images of the re-presentation of Soviet-era statues at Szobor Park in Budapest, Hungary. Exposición en Wellington, Nueva Zelanda (2006).